Sep 17,2015
ఫెడ్‌కు ఎదురొడ్డి సెన్సెక్స్‌ ర్యాలీ
   అమెరికా కేంద్ర బ్యాంకు 'ఫెడరల్‌ రిజర్వు' కీలక వడ్డీ రేట్లను పెంచనుందని బలమైన సంకేతాలు అందినప్పటికీ మంగళవారం దేశీయ స్టాక్‌ మార్కెట్లలో మదుపరులు కొనుగోళ్ల వైపే మొగ్గు చూపారు. దీంతో సెన్సెక్స్‌, నిఫ్టీలు రెండు వారాల గరిష్ఠ స్థాయికి చేరాయి. బీఎస్‌ఈసెన్సెక్స్‌ 258.04 పాయింట్లు రాణించి 25,963.97 పాయింట్ల వద్ద స్థిర పడింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 70.05 పాయింట్లు పెరిగి 7,899.15 వద్ద స్థిరపడింది. ఇంట్రా ట్రేడింగ్‌లో సెన్సెక్స్‌ 300 పాయింట్లు పెరిగి 26 వేల పాయింట్ల పైనా ట్రేడ్‌ అయ్యింది. బీఎస్‌ఈలో రంగాల వారిగా బ్యాంకింగ్‌ సూచీ అత్యధికంగా 1.42 శాతం వద్ద ముగిసింది. విద్యుత్‌ (0.7 శాతం), వైద్య (0.67 శాతం), టెక్నాలజీ (0.56 శాతం) రంగ సూచీలు రాణించాయి. మరోవైపు కన్సూమర్‌ డ్యూరెబుల్స్‌ (1.45 శాతం), ఆయిల్‌ అండ్‌ గ్యాస్‌ (0.6 శాతం), కాపిటల్‌ గూడ్స్‌ (0.46 శాతం), రియాల్టీ (0.39 శాతం) చొప్పున పెరిగాయి.
సెన్సెక్స్‌ భారతీ ఎయిర్‌టెల్‌ 2.58 శాతం, సన్‌ఫార్మా 2.38 శాతం, యాక్సిస్‌ బ్యాంకు 2.35 శాతం, విఇడిఎల్‌ 2.12 శాతం, హీరో మోటో కార్ప్‌ 2.01 శాతం చొప్పున లాభపడ్డాయి. మరోవైపు భెల్‌ 0.66 శాతం, డాక్టర్‌ రెడ్డీస్‌ 0.6 శాతం, ఎల్‌అండ్‌టీ 0.58 శాతం, కోల్‌ ఇండియా 0.06 శాతం చొప్పున నష్టాలను చవి చూశాయి. అమెరికా ఫెడరల్‌ రిజర్వు సమీక్ష సమావేశంలో కీలక వడ్డీ రేట్ల పెంపు చోటు చేసుకోనుందని అంతర్జాతీయ మీడియా, విశ్లేషకులు గత కొద్ది రోజులు పేర్కొంటున్నాయి. అయినా తాజాగా మదుపర్లు కొనుగోళ్లకు మొగ్గ చూపడంతో మార్కెట్‌ వర్గాల్లో ఆశ్చర్యం వ్యక్తం అవుతుంది. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు వరుసగా 0.17 శాతం, 0.44 శాతం చొప్పున పెరిగాయి. మొత్తంగా మదుపర్ల మద్దతుతో 1,411 స్టాక్స్‌ లాభాల్లో ముగియగా, మరోవైపు 1,260 స్టాక్స్‌ ప్రతికూలతలో నమోదయ్యాయి.
మీ స్నేహితులకు రికమెండ్ చెయ్యండి